Իշխանի վերացման հիմնական պատճառը սկզբնական շրջանում ափամերձ գոտու վերացումն էր, որտեղ գտնվում էին իշխանի հիմնական ձվադրավայրերը, հետագայում` որսագողության ավելացումը: Սեւանում բնակվող իշխանի 4 ցեղատեսակներից 2-ը` ձմեռային բախտակը եւ բոջակը, անվերադարձ կորել են համաշխարհային կենսաբազմազանության համար, իսկ գեղարքունին եւ ամառային բախտակը մնացել են` ի հաշիվ արհեստական վերարտադրության: Սեւանի էնդեմիկ տեսակներից` կողակի եւ բեղլուի վիճակն էլ այսօր բարենպաստ չէ. արդյունագործական պաշարներ գոյություն չունեն: Խեցգետնինը եւ կարասը ներմուծվել են 1980-ական թվականների սկզբներին եւ սկսել են արագ բազմանալ: Ներկայումս ուսումնասիրությունները ցույց են տվել, որ խեցգետնի պաշարները նույնպես նվազել են գերորսի պատճառով: Նվազել են նաեւ կարասի պաշարները, որոնք քիչ թե շատ լավ վիճակում էին: Մինչեւ վերջերս ՀՀ ԳԱԱ Հիդրոէկոլոգիայի եւ ձկնաբանության ինստիտուտը կարասը Սեւանի համար դիտում էր որպես անցանկալի ձկնատեսակ, քանի որ նա տեղի աբորիգեն տեսակների համար մրցակից էր բազմացման և կերային առումներով: Սակայն այս վերջին տարիներին գիտնականները փոխել են իրենց վերաբերմունքը, քանի որ կարասը մնացել է միակ ձկնատեսակը, որը լճում ուտիլիզացնում է օրգանական նյութը: ՀՀ ԳԱԱ Հիդրոէկոլոգիայի եւ ձկնաբանության ինստիտուտը ՀՀ բնապահպանության նախարարությանը 8 առաջարկ է ուղարկել Սեւանի կենսառեսուրսների պահպանման, ջրի որակի բարելավման, ձկնորսության արգելման վերաբերյալ: Սակայն ստույգ քայլեր այս ուղղությամբ նախարարությունը չի ձեռնարկում: Ավելին, նախարարությունն առաջարկել է կառավարությանը 2010թ. տարի մանրաձուկ բաց չթողնել Սեւան եւ մանրաձկների համար նախատեսված գումարով վճարել Սեւանա լճի ափերի մաքրման համար ձեռք բերված սարքի համար չբավականացրած վճարի պակասորդը: Մյուս կողմից էլ Սեւանում շարունակվում է ձկնագողությունը: